Հավելված N 6

ՀՀ կառավարության
2022 թվականի \_\_\_\_\_\_\_ \_\_-ի
N \_\_\_\_-Ն որոշման

**ՈՉ ՆՅՈՒԹԱԿԱՆ ԱԿՏԻՎՆԵՐԻ ԳՆԱՀԱՏՄԱՆ ՍՏԱՆԴԱՐՏ**

**I. ՆԵՐԱԾՈՒԹՅՈՒՆ**

1. Սույն որոշման N 1 հավելվածով սահմանված ստանդարտում (այսուհետ՝ Ընդհանուր ստանդարտ) ներկայացված սկզբունքները տարածվում են նաև ոչ նյութական ակտիվների գնահատման և ոչ նյութական ակտիվ հանդիսացող բաղադրիչի առկայությամբ գնահատումների վրա: Սույն ստանդարտում ներկայացված պահանջները և լրացուցիչ սկզբունքները ցույց են տալիս Ընդհանուր ստանդարտում ներկայացված պահանջների կիրառումը սույն ստանդարտի շրջանակներում:

**II. ԸՆԴՀԱՆՈՒՐ ԴՐՈՒՅԹՆԵՐ**

2. Ոչ նյութական ակտիվը ոչ մոնետար ակտիվ է, որն իրեն դրսևորում է իր տնտեսական հատկություններով: Այն ֆիզիկական էություն չունի, սակայն իր սեփականատիրոջը տալիս է իրավունքներ և(կամ) բերում է տնտեսական օգուտներ:

3. Ոչ նյութական ակտիվները սահմանվում և նկարագրվում են այնպիսի բնութագրերով, ինչպիսիք են նրանց սեփականության իրավունքը, գործառույթը, շուկայում դիրքը և շուկայի կողմից նրանց ընկալումը: Ոչ նյութական ակտիվները միմյանցից տարբերվում են վերը թվարկված բնութագրերով:

4. Ոչ նյութական ակտիվները պատկանում են ստորև նշված դասերից մեկին կամ մի քանիսին (կամ Գուդվիլի դասին).

1) Շուկայահանման (վաճառահանման) հետ կապված ոչ նյութական ակտիվներ. այս ակտիվները հիմնականում օգտագործվում են արտադրանքի կամ ծառայությունների շուկայահանման կամ վաճառքի խթանման նպատակով: Ոչ նյութական ակտիվների օրինակներ են առևտրային նշանները/ապրանքային նշանները, առևտրային անվանումները, առանձնահատուկ յուրահատուկ առևտրային դիզայնը և համացանցային դոմենների (ենթատիրույթների) անվանումները:

2) Հաճախորդների (սպառողների) հետ կապված ոչ նյութական ակտիվներ. այս ակտիվները ներառում են հաճախորդների ցանկերը, ապագա պատվերների պորտֆելը (չկատարված պատվերների պորտֆելը), հաճախորդների հետ պայմանագրերը, ինչպես նաև հաճախորդների հետ պայմանագրային և ոչ պայմանագրային հարաբերությունները:

3) Ստեղծագործական աշխատանքի հետ կապված ոչ նյութական ակտվներ. այս ակտիվները բխում են այնպիսի գեղարվեստական ստեղծագործություններից օգուտներ ստանալու իրավունքից, ինչպիսիք են թատերական ստեղծագործությունները, գրական ստեղծագործությունները, ֆիլմերը և երաժշտությունը, ինչպես նաև ոչ պայմանագրային հեղինակային իրավունքներով պաշտպանվող աշխատանքները:

4) Պայմանագրերի հետ կապված ոչ նյութական ակտիվներ. այս ակտիվները պայմանագրերից բխող իրավունքների արժեքն են: Դրանք են՝ լիցենզավորման պայմանագրերը, Ռոյալթիի վճարման մասին պայմանագրերը, ծառայության մատուցման կամ մատակարարումների մասին պայմանագրերը, վարձակալության պայմանագրերը, թույլտվությունները, հեռարձակման իրավունքները, ծառայությունների մասին պայմանագրերը, աշխատանքային պայմանագրերը և մրցակցության սահմանափակման համաձայնագրերը, ինչպես նաև բնական ռեսուրսների օգտագործման իրավունքները:

5) Տեխնոլոգիաների հետ կապված ոչ նյութական ակտիվներ. այս ակտիվները բխում են արտոնագրված և չարտոնագրված տեխնոլոգիաների, տվյալների շտեմարանների, բանաձևերի, նախագծերի, ծրագրակազմերի (ծրագրային ապահովումների), գործընթացների կամ բաղադրատոմսերի օգտագործման պայմանագրային և ոչ պայմանագրային իրավունքներից:

5. Թեև նույն դասին պատկանող համանման ոչ նյութական ակտիվները կարող են ունենալ ընդհանուր բնութագրեր, դրանք նաև կարող են ունենալ զանազանող (տարբերակող) բնութագրեր, որոնք տարբեր կլինեն՝ կախված ոչ նյութական ակտիվների տեսակից: Որոշ ոչ նյութական ակտիվներ, կարող են միաժամանակ պատկանել մեկից ավելի դասերին:

6. Հատկապես ոչ նյութական ակտիվ գնահատելիս՝ գնահատողները պետք է որոշեն գնահատման առարկան և նպատակը: Գնահատման նպատակից կախված պետք է սահմանվեն գնահատվող ոչ նյութական ակտիվները, դրանց գնահատման մոտեցումները։ Ոչ նյութական ակտիվի սահմանման տարբերությունները կարող են հանգեցնել արժեքի էական տարբերությունների:

7. Գուդվիլը առևտրային գործունեությունից, բիզնեսում մասնակցության իրավունքից բխող կամ ակտիվների խումբ օգտագործելու արդյունքում ստացվող ապագա տնտեսական օգուտներն են, որոնք առանձին չեն ճանաչվել մեկ այլ ակտիվում: Հիմնականում Գուդվիլի արժեքը որոշվում է որպես մնացորդային արժեք, որը մնում է բիզնեսի արժեքից բոլոր որոշելի նյութական, ոչ նյութական, մոնետար (դրամական) ակտիվների արժեքը նվազեցնելուց հետո, որոնք ճշգրտվել են՝ հաշվի առնելով փաստացի կամ հավանական պարտավորությունները: Գուդվիլը հիմնականում իրենից ներկայացնում է ընկերության իրական կամ հիպոթետիկ ձեռք բերման համար վճարված գնի գերազանցումը ընկերության այլ որոշված ակտիվների և պարտավորությունների արժեքի նկատմամբ: Որոշ նպատակներով անհրաժեշտ է լինում Գուդվիլը լրացուցիչ բաժանել փոխանցելի Գուդվիլի (որը կարող է փոխանցվել երրորդ կողմի) և ոչ փոխանցելի կամ «անհատական» Գուդվիլի:

8. Քանի որ Գուդվիլի չափը կախված է նրանից, թե ինչպիսի այլ նյութական և ոչ նյութական ակտիվներ են ճանաչվել, տարբեր գնահատման նպատակների համար՝ կարող է ստացվել Գուդվիլի տարբեր արժեքներ։

9. Թեև Գուդվիլի բաղկացուցիչները կարող են տարբեր լինել՝ կախված գնահատման նպատակից, այն հաճախ ներառում է այնպիսի տարրեր, ինչպիսիք են.

1) Երկու կամ ավելի ընկերությունների միավորումից բխող, կոնկրետ ընկերությանը հատուկ սիներգիաներ (գործառնական ծախսերի նվազում, մասշտաբի էֆեկտի հաշվին տնտեսումներ կամ արտադրատեսակների տեսակակազմի դինամիկա),

2) Բիզնեսի ընդլայնման հնարավորություններ (մուտք նոր շուկաներ),

3) աշխատակազմերի միավորումից բխող օգուտը (սակայն սովորաբար ոչ աշխատակազմի անդամի կողմից ստեղծված մտավոր սեփականությունից բխող),

4) Ապագա ակտիվներից (նոր հաճախորդերից և ապագա տեխնոլոգիաներից) ստացվելիք օգուտները և

5) Միավորված սեփականության արժեքը (միաձուլման արժեքը) և գործող ընկերության արժեքը:

10. Եթե ոչ նյութական ակտիվի արժեքը հանդիսանում է վերլուծության նպատակը կամ վերլուծության մի մասը, ապա գնահատողները կարող են ոչ նյութական ակտիվների ուղղակի գնահատում իրականացնել: Այնումենայնիվ, բիզնեսներ և դրանցում մասնակցության իրավունքներ, անշարժ գույք, մեքենաներ և սարքավորումներ գանահատելիս՝ հարկավոր է, որ գնահատողները հաշվի առնեն, թե արդյոք այդ ակտիվների հետ կապված ոչ նյութական ակտիվներ առկա են, թե ոչ, և արդյոք դրանք ուղղակի, թե անուղղակի ազդեցություն ունեն գնահատվող ակտիվի վրա:

11. Ոչ նյութական ակտիվների գնահատումն իրականացվում է տարբեր նպատակներով: Գնահատողի պատասխանատվություն է կրում գնահատման նպատակը որոշելու համար և այն, թե արդյոք հարկավոր է ոչ նյութական ակտիվները գնահատել առանձին, թե որպես այլ ակտիվների խմբի մաս: Գնահատման նպատակները հետևյալն են.

1) Ֆինանսական հաշվետվություններ ներկայացնելու նպատակով ոչ նյութական ատիվների գնահատում պահանջվում է կապված համակցվող ընկերությունների հաշվապահական հաշվառման հետ, ակտիվների ձեռքբերման և վաճառքի ու արժեզրկման վերաբերյալ վերլուծության հետ,

2) Հարկային հաշվետվություններ ներկայացնելու նպատակով ոչ նյութական ատիվների գնահատում հաճախ պահանջվում է տրանսֆերային գնագոյացման վերլուծության, ժառանգության և նվիրատվության հարկերի պլանավորման և հաշվետվության, ինչպես նաև ադվալորային (արժեքային) հարկման վերաբերյալ վերլուծության նպատակով:

3) Ոչ նյութական ակտիվները կարող են հանդիսանալ դատավարության առարկա, ինչը գնահատման շրջանակներում պահանջում է բաժնետերերի միջև վեճերի, վնասի հաշվարկների և ամուսնական հարաբերությունների դադարեցման վերլուծություն:

4) Ոչ նյութական ակտիվները հիմնականում գնահատվում են ընդհանուր խորհրդատվական ծառայությունների շրջանակներում ապահովված փոխատվության տրամադրման և գործարքների օժանդակման դեպքերում,

5) Ոչ նյութական ակտիվների գնահատում կարող է անհրաժեշտ լինել օրենքով նախատեսված կամ իրավական այլ դեպքերում:

**III. ԳՆԱՀԱՏՄԱՆ ԱՐԺԵՔԻ ՏԵՍԱԿՆԵՐԸ**

12. Ոչ նյութական ակտիվների գնահատման ժամանակ գնահատողը համապատասխան գնահատման արժեքի տեսակը պետք է ընտրի Ընդհանուր ստանդարտի IV գլխում սահմանված դրույթների համաձայն:

**IV. ԳՆԱՀԱՏՄԱՆ ՄՈՏԵՑՈՒՄՆԵՐԻ ԿԻՐԱՌՈՒՄԸ**

13. Ոչ նյութական ակտիվների գնահատման համար պետք է կիրառվեն Ընդհանուր ստանդարտի Vl գլխում սահմանված գնահատման երեք մոտեցումները:

14. Մոտեցման և մեթոդի ընտրության ժամանակ, որպես սույն ստանդարտի պահանջների լրացում, գնահատողը պետք է հետևի Ընդհանուր ստանդարտի Vl գլխի 32-րդ կետի 2-րդ ենթակետով սահմանված պահանջներին:

15. **Համեմատական մոտեցում.** Համեմատական մոտեցումը կիրառելիս՝ ոչ նյութական ակտիվի արժեքը որոշվում է՝ ելնելով շուկայական գործունեությունից (նույնական կամ համադրելի ակտիվներով գործարքներ):

16. Ոչ նյութական ակտիվների ներգրավվածությամբ գործարքները հաճախ ներառում են այլ ակտիվներ։

17. Ոչ նյութական ակտիվները համեմատական մոտեցմամբ գնահատելիս գնահատողները պետք է հետևեն Ընդհանուր ստանդարտի 33-րդ և 34-րդ կետերով սահմանված պահանջներին: գնահատողները կիրառեն համեմատական մոտեցում, միայն այն դեպքում, երբ ստորև նշված երկու չափորոշիչներն էլ բավարարվում են.

1) Գնահատման ամսաթվին կամ դրան մոտ ամսաթվին հասանելի է տեղեկատվություն անկախ կողմերի միջև գործարքների վերաբերյալ, որոնցում ներգրավված են նույնական կամ համադրելի ակտիվներ,

2) Հասանելի է բավարար տեղեկատվություն, որպեսզի գնահատողը կարողանա ճշգրտումներ կատարել՝ հաշվի առնելով այն բոլոր էական տարբերությունները, որոնք առկա են գնահատվող ոչ նյութական ակտիվի և գործարքներում ներգրավված ոչ նյութական ակտվիվների միջև:

18. Ոչ նյութական ակտիվների անհամասեռ բնույթը և այն հանգամանքը, որ ոչ նյութական ակտիվներով գործարքները հազվադեպ են իրականացվում այլ ակտիվներից առանձին, նշանակում է, որ միայն հազվադեպ է հնարավոր նույնական ակտիվներով գործարքների վերաբերյալ շուկայական տվյալների ստացումը: Նման տվյալների առկայության դեպքում դրանք սովորաբար վերաբերում են համադրելի, սակայն ոչ նույնական ակտիվներին:

19. Այն դեպքերում, երբ առկա են գների կամ գնահատման մուլտիպլիկատորների վերաբերյալ տվյալներ, հարկավոր է, որ գնահատողները այդ տվյալներում ճշգրտումներ կատարեն՝ գնահատվող ակտիվի և գործարքներում ներառված ակտիվների միջև տարբերությունները արտացոլելու նպատակով: Այս ճշգրտումներն անհրաժեշտ են գնահատվող ակտիվի և գործարքներում ներառված ակտիվների տարբերվող բնութագրերն արտացոլելու նպատակով: Այդպիսի ճշգրտուները հնարավոր է որոշել միայն որակական մակարդակում, և ոչ քանակականում: Սակայն, էական որակական ճշգրտումներ կատարելու անհրաժեշտությունը կարող է նշանակել, որ առավել տեղին է կիրառել գնահատման որևէ այլ մոտեցում:

20. Համադրելի գործարքների մեթոդը համեմատական մոտեցման միակ մեթոդն է, որը կիրառելի է ոչ նյութական ակտիվների գնահատման դեպքում:

21. Որոշ դեպքերում Գնահատվող ոչ նյութական ակտիվին էականորեն համանման արժեթղթերի հրապարակային վաճառքը կարող է դիտարկվել, որպես համադրելի գործարք։

22. **Եկամտային մոտեցում.** Եկամտային մոտեցումը կիրառելիս ոչ նյութական ակտիվի արժեքը որոշվում է նրա տնտեսապես արդյունավետ շահագործման ժամկետի ընթացքում ստացված եկամտի բերված արժեքի, դրամական հոսքերի կամ գնահատվող ոչ նյութական ակտիվի գծով ծախսերի խնայողության հիման վրա:

23. Ոչ նյութական ակտիվների գնահատման ժամանակ եկամտային մոտեցման կիրառման անհրաժեշտությունը որոշելիս՝ գնահատողները պետք է հետևեն Ընդհանուր ստանդարտի 35-րդ կետի 2-րդ և 3-րդ ենթակետերով սահմանված պահանջներին:

24. Ոչ նյութական ակտիվների հետ կապված եկամուտը հաճախ ներառվում է ապրանքների կամ ծառայության համար վճարվող գնի մեջ: Եկամտային մոտեցման մեթոդներից շատերը մշակված են գնահատվող ոչ նյութական ակտիվի հետ կապված տնտեսական օգուտները առանձնացնելու սկզբունքի հիման վրա, ինչը կարող է առաջացնել որոշ դժվարություններ:

25. Եկամտային մոտեցումը ոչ նյութական ակտիվների գնահատման ընթացքում կիրառվող ամենատարածված մեթոդն է։

26. Եկամտային մոտեցման հիմնական մեթոդներն են.

1) Գերշահույթի մեթոդ,

2) Ռոյալթիից ազատման մեթոդ,

3) Շահույթում առավելությունների մեթոդը կամ «հետ» և «առանց» մեթոդ,

4) Գրինֆիլդի մեթոդ,

5) Դիստրիբյուտորի (բաշխիչի) մեթոդը:

27. **Գերշահույթի մեթոդ.** Գերշահույթի մեթոդի համաձայն ոչ նյութական ակտիվի արժեքը գնահատվում է որպես գնահատվող ոչ նյութական ակտիվի հետ կապված ներկա դրամական հոսքերի բերված արժեք, որը գոյանում է ընդհանուր դրամական հոսքերի բերված արժեքից դրամական հոսքերի ձևավորման համար անհրաժեշտ այլ ակտիվների հետ կապված դրամական հոսքերի բերված արժեքը նվազեցնելու միջոցով: Այս մեթոդը հիմնականում կիրառվում է այն գնահատումների դեպքում, երբ պահանջվում է բիզնեսի ձեռքբերման ընդհանուր արժեքը բաշխել նյութական ակտիվների, որոշելի ոչ նյութական ակտիվների և Գուդվիլի միջև:

28. Ուղեկցող ակտիվներն այն ակտիվներն են, որոնք օգտագործվում են գնահատվող ոչ նյութական ակտիվի հետ մեկտեղ գնահատվող ոչ նյութական ակտիվի հետ կապված դրամական հոսքերի ձևավորման ընթացքում: Այն ակտիվները, որոնք չեն մասնակցում գնահատվող ոչ նյութական ակտիվի հետ կապված դրամական հոսքերի ձևավորման գործընթացում, ուղեկցող ակտիվներ չեն համարվում:

29. Գերշահույթի մեթոդը կարող է կիրառվել՝ օգտագործելով կանխատեսվող դրամական հոսքեր, որոնք վերաբերում են մի քանի ժամանակահատվածների (գերշահույթի բազմակի ժամանակահատվածներ ներառող մեթոդ), կանխատեսվող դրամական հոսքեր, որոնք վերաբերում են մեկ ժամանակահատվածի (գերշահույթի մեկ ժամանակահատված ներառող մեթոդ) կամ կապիտալացնելով մեկ ժամանակահատված ներառող կանխատեսվող դրամական հոսքերը (կապիտալիզացիայի միջոցով գերշահույթի մեթոդ կամ «բանաձևի մեթոդ»):

30. Կապիտալիզացիայի միջոցով Գերշահույթի մեթոդը կամ բանաձևի մեթոդը կիրառելի է միայն այն դեպքերում, երբ ոչ նյութական ակտիվը գործում է աճի/անկման կայուն տեմպերի, շահութաբերության անփոփոխ մարժայի և ուղեկցող ակտիվների մշտական մակարդակի և ուղեկցող ակտիվների հետ կապված ծախսերի մշտական մակարդակի պայմաններում:

31. Քանի որ ոչ նյութական ակտիվների մեծ մասի տնտեսական արդյունավետ օգտագործման ժամկետը չի սահմանափակվում մեկ ժամանակահատվածով, հաճախ նկատվում է դրանց աճի/անկման ոչ գծային բնույթ, և ժամանակի ընթացքում կարող են պահանջվել ուղեկցող ակտիվների հաշվառման տարբեր մակարդակներ, Գերշահույթի բազմակի ժամանակահատվածներ ներառող մեթոդը կիրառվող ամենատարածված գերշահույթի մեթոդն է, քանի որ այն ապահովում է առավելագույն ճկունություն և գնահատողներին հնարավորություն է տալիս կանխատեսել այդ ելակետային հաշվարկային տվյալներում առկա փոփոխությունները:

32. Մեկ ժամանակահատված, բազմակի ժամանակահատված ներառող, և կապիտալիզացիայի միջոցով գերշահույթի մեթոդի կիրառման ժամանակ իրականվցվում են հետևյալ հիմնական քայլերը.

1) գնահատվող ոչ նյութական ակտիվից և համապատասխան ուղեկցող ակտիվներից ապագա հասույթի ծավալների, հասույթի ստացման ժամկետների կանխատեսում,

2) գնահատվող ոչ նյութական ակտիվից և համապատասխան ուղեկցող ակտիվներից հասույթի ձևավորման համար անհրաժեշտ ծախսերի ծավալների ու ժամկետների կանխատեսում,

3) ծախսերի ճշգրտումների իրականացում՝ կանխատեսվող հասույթի ձևավորման կամ ծախսերի համար ոչ անհրաժեշտ նոր ոչ նյութական ակտիվներ ստեղծելու հետ կապված ծախսերի բացառման նպատակով:Գերշահույթի մեթոդի շրջանակներում շահութաբերության ցուցանիշները (շահույթի մարժան) կարող են ամբողջ բիզնեսի մասով շահութաբերության ցուցանիշներից (շահույթի մարժայից ) ավելի բարձր լինել, քանի որ գերշահույթի մեթոդում բացառվում են որոշակի նոր ոչ նյութական ակտիվներում ներդրումներ,

4) որոշել այն ուղեկցող ակտիվները, որոնք անհրաժեշտ են կանխատեսվող հասույթի և ծախսերի մակադրակին հասնելու համար: Ուղեկցող ակտիվները ներառում են շրջանառու կապիտալը, հիմնական միջոցները, հավաքագրված աշխատուժը և որոշված ոչ նյութական ակտիվները, բացառությամբ գնահատվող ոչ նյութական ակտիվի,

5) որոշել յուրաքանչյուր ուղեկցող ակտիվի մասով եկամտաբերության (շահույթի) համապատասխան նորման այդ ակտիվի հետ կապված ռիսկի գնահատման հիման վրա,

6) յուրաքանչյուր կանխատեսվող ժամանակահատվածում կանխատեսվող շահույթից հանել ուղեկցող ակտիվներին վերաբերող շահույթը՝ միայն գնահատվող ոչ նյութական ակտիվին վերաբերող գերշահույթը ստանալու նպատակով,

7) որոշել գնահատվող ոչ նյութական ակտիվի համար համապատասխան դիսկոնտավորման դրույքը և հաշվարկել գերշահույթի ներկա բերված արժեքը կամ կապիտալացնել այն,

8) հաշվարկել և գնահատվող ոչ նյութական ակտիվին ավելացնել մաշվածութունից ստացված հարկային օգուտները, եթե դա համապատասխանում է գնահատման նպատակին:

33. Դրամական հոսքերի ձևավորման գործընթացում մասնակցող բոլոր ընթացիկ և ապագա նյութական, ոչ նյութական ու ֆինանսական ակտիվների համար հարկավոր է որոշել ուղեկցող ակտիվների ավելագումարների (հավելումների)/հաշվեգրվող գումարների (ՈւԱԱԳ) չափը։ Եթե ակտիվը, որի համար պահանջվում է որոշել ուղեկցող ակտիվների ավելագումարների (հավելումների)/հաշվեգրվող գումարների չափը (ՈւԱԱԳ), ներգրավված է մեկից ավելի գործունեության տեսակներում, ապա հարկավոր է դրա ուղեկցող ակտիվների ավելագումարների (հավելումների)/հաշվեգրվող գումարները (ՈւԱԱԳ) բաշխել գործունեության այն տեսակների միջև, որոնցում այն ներգրավված է:

34. Պետք է, որ Գուդվիլի տարրերի նկատմամբ ՈՒԱԱԳ-ի կիրառման նպատակահարմարության վերաբերյալ որոշումը հիմնված լինի համապատասխան փաստերի և որոշակի իրադրության հանգամանքների վերլուծության վրա: Պետք է նաև, որ գնահատողը մեխանիկորեն չկիրառի ՈՒԱԱԳ-ի հաշվեգրումը կամ Գուդվիլի տարրերի այլընտրանքային ճգրտումներ չկատարի եթե հանգամանքները այդպիսի հաշվեգրում թույլ չեն տալիս: Քանի որ հավաքագրված աշխատուժը քանակապես չափելի է, սովորաբար այն Գուդվիլի միակ տարրն է, որի համար հարկավոր է ՈՒԱԱԳ կիրառել: Համապատասխանաբար, գնահատողները պետք է համոզված լինեն, որ ՈՒԱԱԳ կիրառելու ամուր հիմք ունեն Գուդվիլի ցանկացած այլ տարրի համար՝ բացառությամբ հավաքագրված աշխատուժի:

35. ՈՒԱԱԳ-ն հաշվարկվում է հետհարկման հիմունքով՝ որպես ուղեկցող ակտիվի արժեքին ավելացված արդարացի հատույց, իսկ որոշ դեպքերում ուղեկցող ակտիվի հատույցը նվազեցվում է: Ուղեկցող ակտիվի պատշաճ հատույցը հանդիսանում է ներդրումային հատույց, որը սովորական մասնակիցը կպահանջեր տվյալ ակտիվի դիմաց: Ուղեկցող ակտիվի հատույցի նորման կապված է տվյալ ակտիվում նախնական ներդրման վերադարձի հետ: Հետհարկման սկզբունքով հաշվարկված ՈՒԱԱԳ-ի և նախահարկման հիմունքով հաշվարկված ՈՒԱԱԳ-ի արժեքները չպետք է տարբերվեն:

36. Եթե ուղեկցող ակտիվն իր բնույթով արդյունավետ շահագործման սահմանափակ ժամկետ ունեցող (սպառվող ակտիվ) չէ, ինչպես, օրինակ, շրջանառու կապիտալն է, ապա անհրաժեշտ է հաշվի առնել միայն ակտիվի արդարացի հատույցը:

37. Ռոյալթիից ազատման մեթոդի կիրառմամբ գնահատված ոչ նյութական ակտիվի ՈՒԱԱԳ-ն պետք է հավասար լինի Ռոյալթիին (որպես կանոն, Ռոյալթիի դրույքաչափում հետհարկման հիմունքով ճշգրտումներ կատարելով):

38. Գերշահույթի մեթոդը հարկավոր է կիրառել միայն մեկ ոչ նյութական ակտիվի (որպես կանոն, առաջնային և ամենակարևոր ոչ նյութական ակտիվի) նկատմամբ՝ յուրաքանչյուր, առանձին վերցված եկամտի կամ շահույթի հոսքի գծով: Օրինակ՝ ընկերության ոչ նյութական ակտիվների գնահատման դեպքում, որն արտադրանքի մատակարարման կամ ծառայության մատուցման ընթացքում օգտագործում է և տեխնոլոգիա և առևտրանուն (այսինքն՝ տեխնոլոգիայի և առևտրային անվանման հետ կապված հասույթը նույնն է), գերշահույթի մեթոդը հարկավոր է կիրառել ոչ նյութական ակտիվներից միայն մեկը գնահատելու համար, իսկ մյուս ակտիվի համար պետք է կիրառել այլընտրանքային մեթոդ: Սակայն, եթե ընկերությունն ունենար մի քանի արտադրական գծեր, որոնցից յուրաքանչյուրում օգտագործվեին տարբեր տեխնոլոգիաներ, և որոնցից յուրաքանչյուրը մյուսներից տարբերվող հասույթ և շահույթ ձևավորեր, գերշահույթի մեթոդը հնարավոր կլիներ կիրառել մի քանի տարբեր տեխնոլոգիաների գնահատման ընթացքում:

39. **Ռոյալթիից ազատման մեթոդ.** Ռոյալթիից ազատման մեթոդի շրջանակներում, ոչ նյութական ակտիվի արժեքը որոշվում է՝ ելնելով Ռոյալթիի հիպոթետիկ այն վճարումների մեծությունից, որոնք կտնտեսվեին ակտիվի նկատմամբ սեփականատիրության արդյունքում, այլ ոչ թե երրորդ կողմի կողմից ոչ նյութական ակտիվի արտոնագրման արդյունքում: Հայեցակարգային առումով այս մեթոդը կարող է նաև դիտարկվել որպես դիսկոնտավորման մեթոդ, որը կիրառվում է այն դրամական հոսքերի նկատմամբ, որոնք ոչ նյութական ակտիվի սեփականատերը կարող էր ստանալ երրորդ կողմի կողմից ոչ նյութական ակտիվի օգտագործումն արտոնագրելու դեպքում:

40. Ռոյալթիից ազատման մեթոդի կիրառման հիմնական քայլերը հետևյալն են.

1) Գնահատվող ոչ նյութական ակտիվի վերաբերյալ կանխատեսումներ կատարել նրա արդյունավետ շահագործման ամբողջ ժամկետի կտրվածքով: Ամենատարածված կանխատեսվող ցուցանիշը հասույթն է, քանի որ Ռոյալթիների մեծ մասը վճարվում է որպես հասույթից տոկոսավճար: Սակայն որոշ գնահատումների դեպքում կարող են կիրառվել այլ ցուցանիշներ , ինչպես, օրինակ, արտադրանքի միավորի դիմաց Ռոյալթին:

2) Սահմանել Ռոյալթիի դրույքաչափ գնահատվող ոչ նյութական ակտիվի համար: Ռոյալթիի ենթադրյալ դրույքաչափ ստանալու նպատակով կարելի է կիրառել երկու մեթոդ: Առաջինի հիմքում ընկած են համադրելի կամ նույնական գործարքներում կիրառվող Ռոյալթիի շուկայական դրույքաչափերը: Այս մեթոդի կիրառման համար անհրաժեշտ նախապայման է համադրելի ոչ նյութական այնպիսի ակտիվների առկայությունը, որոնց կիրառումը կանոնավոր հիմունքով արտոնագրվում է բացառապես առևտրային պայմաններով: Երկրորդ մեթոդի հիմքում ընկած է շահույթի բաժանումը, որը ենթադրաբար կվճարեր շահագրգիռ արտոնագիր ստացողը շահագրգիռ արտոնագիր տրամադրողին ոչ նյութական ակտիվի օգտագործման իրավունք ստանալու դիմաց կողմերի միջև բացառապես առևտրային գործարքում։

3) Ոչ նյութական ակտիվի նկատմամբ սեփականատիրության արդյունքում չվճարված Ռոյալթիի վճարների չափը հաշվարկելու նպատակով կանխատեսումների նկատմամբ կիրառել Ռոյալթիի ընտրված դրույքաչափ։

4) Կատարել նախահաշվարկ այն լրացուցիչ ծախսերի գծով, որոնց համար պատասխանատու է գնահատվող ակտիվի օգտագործման իրավունքի արտոնագիր ստացողը: Այդ ծախսերը կարող են ներառել որոշ արտոնագիր տրամադրողների կողմից պահանջվող կանխավճարները: Հարկավոր է իրականացնել Ռոյալթիի դրույքաչափի վերլուծություն՝ որոշելու համար, թե արդյոք ենթադրյալ ծախսերը (օրինակ՝ տեխսպասարկման, շուկայավարման և գովազդի գծով ծախսերը) ենթակա են արտոնագիր տրամադրողի, թե արտոնագիր ստացողի պատասխանատվությանը: Ռոյալթիի «համախառն» դրույքաչափը ենթադրում է, որ արտոնագրի համաձայն օգտագործվող ակտիվի սեփականատիրության հետ կապված ողջ պատասխանատվությունն ու ծախսերը վերաբերում են արտոնագիր տրամադրողին, իսկ «զուտ» Ռոյալթին ենթադրում է, որ արտոնագրի համաձայն օգտագործվող ակտիվի հետ կապված պատասխանատվությունն ու ծախսերը ամբողջությամբ կամ մասամբ վերաբերում են արտոնագիր ստացողին: Կախված Ռոյալթիի «համախառն» կամ «զուտ» լինելու հանգամանքից, հարկավոր է գնահատման ընթացքում համապատասխանաբար բացառել կամ ներառել այնպիսի ծախսերը, ինչպիսիք են տեխսպասարկման, շուկայավարման կամ գովազդի գծով ծախսերը, որոնք կապված են ենթադրյալ արտոնագրմամբ փոխանցվող ակտիվի հետ:

5) եթե հիպոթետիկ ծախսերն ու Ռոյալթիի վճարները հարկման ենթակա չլինեն, կարող է՝ նպատակահարմար լինի համապատասխան հարկադրույք կիրառել՝ ոչ նյութական ակտիվի նկատմամբ սեփականատիրության հետ կապված հետհարկման տնտեսումների գումարը որոշելու նպատակաով: Սակայն որոշ նպատակնրի դեպքում (օրինակ՝ տրանսֆերային գնագոյացման դեպքում) հարկերի ազդեցությունը սովորաբար գնահատման ընթացքում հաշվի չի առնվում, և հարկավոր է այս քայլը բաց թողնել,

6) որոշել գնահատվող ոչ նյութական ակտիվի նկատմամբ կիրառելի համապատասխան դիսկոնտավորման դրույքը, հաշվարկել ներկա բերված արժեքը կամ կապիտալացնել ոչ նյութական ակտիվի նկատմամբ սեփականատիրության հետ կապված խնայողությունները,

7) հաշվարկել և գնահատվող ոչ նյութական ակտիվի արժեքին ավելացնել մաշվածքագրումից հարկային օգուտները, եթե դա համապատասխանում է գնահատման նպատակին:

41. Անկախ այն հանգամանքից՝ արդյոք Ռոյալթիի դրույքաչափի հիմքում ընկած են շուկայական գործարքները, թե շահույթի բաժանման մեթոդը (թե երկուսն էլ), այդ դրույքաչափն ընտրելիս՝ հարկավոր է հաշվի առնել գնահատվող ոչ նյութական ակտիվի բնութագրերը և այն միջավայրը, որում այն օգտագործվում է: Այդ բնութագրերը հաշվի առնելով՝ հիմք է ստեղծվում Ռոյալթիի կոնկրետ դրույքաչափ ընտրելու համար։ Այդ դրույքաչափը գտնվում է դիտարկվող գործարքների միջակայքում է և (կամ) այնպիսի շահույթի միջակայքում, որը շահույթի բաժանման դեպքում հնարավոր է գնահատվող ոչ նյութական ակտիվի տեսանկյունից: Գործոոնները, որոնք հարկավոր է հաշվի առնել, ներառում են հետևյալը.

1) մրցակցային միջավայրը. ոչ նյութական ակտիվի համար շուկայի չափը, իրատեսական այլընտրանքների առկայությունը, մրցակիցների քանակը, շուկա մուտք գործելու խոչընդոտները և արտադրության վերապրոֆիլավորման հետ կապված ծախսերի առկայությունը (կամ բացակայությունը),

2) գնահատվող ոչ նյութական ակտիվի կարևորությունը սեփականատիրոջ համար. այն հանգամանքը, թե արդյոք գնահատվող ակտիվը հանդիսանում է մրցակիցներից տարբերակող կարևոր տարր, թե որքան կարևոր դեր է այն կատարում սեփականատիրոջ շուկայավարման ռազմավարության առումով, դրա հարաբերական կարևորությունը այլ նյութական և ոչ նյութական ակտիվների համեմատ, գնահատվող ակտիվի ստեղծման, պահպանման և կատարելագործման համար սեփականատիրոջ կողմից ծախսվող գումարը:

3) գնահատվող ոչ նյութական ակտիվի կենսացիկլը. գնահատվող ակտիվի ակնկալվող տնտեսապես արդյունավետ շահագործման ժամկետը և դրա մաշվածության ցանկացած ռիսկ:

42. Հարկավոր է, որ Ռոյալթիի դրույքաչափ ընտրելիս՝գնահատողը նաև հաշվի առնի հետևյալը.

1) Արտոնագրային պայմանագիր կնքելու դեպքում՝ Ռոյալթի վճարող մասնակիցները կարող են կատարել վճարումներ իրենց շահույթի մակարդակներից և այդ շահույթում արտոնագրմամբ փոխանցված ոչ նյութական ակտիվի հարաբերական ներդրմանը համապատասխան: Օրինակ՝ սպառողական ապրանքների արտադրողը չի արտոնագրի առևտրային անվանումը Ռոյալթիի մի դրույքաչափով, որի արդյունքում այդ արտոնագիր տրամադրողը կստանա ավելի ցածր շահույթ հայտնի ապրանքային մակնիշ ունեցող արտադրանքի վաճառքից, քան համընդհանուր օգտագործման արտադրանքի վաճառքից:

2) Հարկավոր է, որ Ռոյալթիի վճարման գործարքներ դիտարկելիս՝ գնահատողը հասկանա արտոնագիր ստացողին փոխանցվող որոշակի իրավունքները, ինչպես նաև սահմանափակումները: Օրինակ՝ Ռոյալթիի վճարման մասին պայմանագրերը կարող են ներառել արտոնագրմամբ փոխանցված ոչ նյութական ակտիվի օգտագործման էական սահմանափակումներ, ինչպես, օրինակ, որոշակի աշխարհագրական տարածաշրջանում տարածման հետ կապված կամ արտադրանքին վերաբերվող սահմանափակումները: Բացի այդ, հարկավոր է, որ գնահատողը հասկանա արտոնագրի փոխանցման պայմանագրի շրջանակներում վճարների ձևավորման կառուցվածքը, մասնավորապես՝ արդյոք կանխավճարներ, միջանկյալ վճարներ առկա են, թե ոչ, արդյոք արտոնագրմամբ փոխանցված գույքը լիովին գնելու նպատակով վաճառքի/գնման) օպցիոններ տրամադրվելու են, թե ոչ:

43. **«Հետ» և «առանց» մեթոդ.** Այս մեթոդը ոչ նյութական ակտիվի արժեքը հաշվարկում է՝ համեմատելով երկու սցենար. առաջին սցենարում ձեռնարկությունն օգտագործում է գնահատվող ոչ նյութական ակտիվը, իսկ երկրոդ սցենարում՝ ոչ (սակայն բոլոր մյուս գործոնները մնում են անփոփոխ):

44. Երկու սցենարների համեմատությունը կարելի է կատարել երկու եղանակով.

1) Հաշվարկել բիզնեսի արժեքը յուրաքանչյուր սցենարի համաձայն, ընդ որում բիզնեսի արժեքների տարբերությունը հանդիսանում է գնահատվող ոչ նյութական ակտիվի արժեքը,

2) Ապագա յուրաքանչյուր ժամանակահատվածի կտրվածքով հաշվարկել երկու սցենարների դեպքում ստացվող շահույթի տարբերությունը: Այդ գումարների ներկա բերված (present value) արժեքն այնուհետև կիրառվում է գնահատվող ոչ նյութական ակտիվի արժեքը ստանալու նպատակով:

45. Տեսականորեն յուրաքանչյուր մեթոդի կիրառման դեպքում կստացվի ոչ նյութական ակտիվի նույնական արժեք՝ պայմանով, որ գնահատողը հաշվի է առնում ոչ միայն ընկերության շահույթի վրա ազդեցությունը, այլ նաև լրացուցիչ գործոններ, ինչպիսին են, օրինակ, երկու սցենարների միջև տարբերությունները, որոնք կապված են շրջանառու կապիտալի ծախսերի և կապիտալ ներդրումների հետ:

46. «Հետ» և «առանց» մեթոդը հաճախ կիրառվում է մրցակցության սահմանափակման պայմանագրերի գնահատման դեպքում, սակայն որոշ հանգամանքներում կարող է կիրառվել համապատասծան պայմանների առկայո(թյան դեպքում այլ ոչ նյութական ակտիվների գնահատման ընթացքում:

47. «Հետ» և «առանց» մեթոդի կիրառման հիմնական քայլերն են.

1) կատարել բիզնեսի համար հասույթի, ծախսերի, կապիտալ ներդրումների և շրջանառու կապիտալի ծախսերի կանխատեսումներ, որոնք ենթադրում են բիզնեսի բոլոր ակտիվների օգտագործում, ներառյալ գնահատվող ոչ նյութական ակտիվը: Սրանք «հետ» սցենարին համապատասխանող դրամական հոսքերն են,

2) ապագա դրամական հոսքերն իրենց ներկա բերված արժեքի մակարդակին բերելու նպատակով համապատասխան դիսկոնտավորման դրույք կիրառել «հետ» սցենարի համաձայն և/կամ բիզնեսի արժեքը հաշվարկել «հետ» սցենարի համաձայն,

3) կատարել բիզնեսի համար հասույթի, ծախսերի, կապիտալ ներդրումների և շրջանառու կապիտալի ծախսերի կանխատեսումներ, որոնք ենթադրում են բիզնեսի բոլոր ակտիվների օգտագործում, բացառությամբ գնահատվող ոչ նյութական ակտիվի: Սրանք «առանց» սցենարին համապատասխանող դրամական հոսքերն են,

4) ապագա դրամական հոսքերն իրենց ներկա բերված արժեքի մակարդակին բերելու նպատակով համապատասխան դիսկոնտավորման դրույք կիրառել «առանց» սցենարի համաձայն և/կամ բիզնեսի արժեքը հաշվարկել «առանց» սցենարի համաձայն:

5) «հետ» սցենարի համաձայն հաշվարկված դրամական հոսքերի ներկա բերված արժեքից կամ բիզնեսի արժեքից հանել «առանց» սցենարի համաձայն հաշվարկված դրամական հոսքերի ներկա բերված արժեքը կամ բիզնեսի արժեքը,

6) հաշվարկել և գնահատվող ոչ նյութական ակտիվի արժեքին ավելացնել մաշվածությունից հարկային օգուտները, եթե դա համապտասխանում է գնահատման նպատակին:

48. Որպես լրացուցիչ քայլ, կարող է անհրաժեշտ լինի որոշել այդ երկու սցենարների միջև տարբերությունը՝ կշռված հավանականությամբ: Օրինակ՝ մրցակցության սահմանափակման պայմանագիր գնահատելիս՝ այդ պայմանագրի մասնակից հանդիսացող ֆիզիկական կամ իրավաբանական անձինք կարող են ընտրել միմյանց հետ չմրցակցելու սկզբունքը, նույնիսկ եթե պայմանագիրը կնքված չլիներ:

49. Երկու սցենարների հետ կապված արժեքի տարբերությունները հարկավոր է արտացոլել բացառապես դրամական հոսքերի կանխատեսումներում, այլ ոչ թե այդ երկու սցենարներում տարբեր դիսկոնտավորման դրույքներ կիրառելով:

50. **Գրինֆիլդի մեթոդ.** Գրինֆիլդի մեթոդի համաձայն գնահատվող ոչ նյութական ակտիվի արժեքը որոշվում է՝ կիրառելով դրամական հոսքերի կանխատեսումներ, որոնցում ենթադրվում է, որ գնահատման ամսաթվին բիզնեսի միակ ակտիվը հանդիսանում է գնահատվող ոչ նյութական ակտիվը: Մնացած բոլոր նյութական և ոչ նյութական ակտիվները պետք է գնվեն, ստեղծվեն (ձևավորվեն) կամ վարձակալվեն:

51. Հայեցակարգային առումով Գրինֆիլդի մեթոդը նման է գերշահույթի մեթոդին: Այնուամենայնաիվ, եթե վերջինիս դեպքում ուղեկցող ակտիվների ներդրումն արտացոլելու նպատակով դրամական հոսքերից հանվում է ուղեկցող ակտիվներին ավելագումարները /հաշվեգրումները, ապա Գրինֆիլդի մեթոդը ենթադրում է, որ գնահատվող ակտիվի սեփականատերը պետք է ձևավորի, ստեղծի, գնի կամ վարձակալի ուղեկցող ակտիվները: Ուղեկցող ակտիվները ձևավորելիս կամ այն գնելիս՝ կիրառվում է ոչ թե վերարտադրման ծախսը, այլ համանման օգտակարություն ունեցող ակտիվի փոխարինման ծախսը:

52. Գրինֆիլդի մեթոդը հաճախ կիրառվում է այնպիսի «իրավունք տվող» ոչ նյութական ակտիվների արժեքը հաշվարկելու նպատակով, ինչպիսիք են վստահագրման պայմանագրերը (ֆրանչայզինգային պայմանագրեր) և հեռարձակման սպեկտրը:

53. Գրինֆլիդի մեթոդի կիրառման հիմնական քայլերն են.

1) կատարել բիզնեսի համար հասույթի, ծախսերի, կապիտալ ներդրումների և շրջանառու կապիտալի ծախսերի կանխատեսումներ, որոնք ենթադրում են, որ գնահատվող ոչ նյութական ակտիվը դիտարկվող բիզնեսի միակ ակտիվն է գնահատման ամսաթվի դրությամբ, ներառյալ այն ժամանակահատվածը, որն անհրաժեշտ է մինչև կայուն մակարդակ «ծավալները մեծացելու» համար:

2) հաշվարկել դիտարկվող բիզնեսի գործունեության համար անհրաժեշտ մյուս բոլոր ակտիվների ձեռքբերման, ստեղծման կամ վարձակալության հետ կապված ծախսերի ժամկետները և ծավալները:

3) գնահատվող բիզնեսի արժեքը որոշելու նպատակով բիզնեսի նկատմամբ կիրառել համապատասխան դիսկոնտավորման դրույք , հաշվարկել ապագա դրամական հոսքերի ներկա բերված արժեքը միայն գնահատվող ոչ նյութական ակտիվի առկայության պայմաններում,

4) հաշվարկել և գնահատվող ոչ նյութական ակտիվի արժեքին ավելացնել մաշվածությունից ստացվող հարկային օգուտները, եթե դա համապտասխանում է գնահատման նպատակին:

54. **Դիստրիբյուտորի (բաշխիչի) մեթոդ.** Դիստրիբյուտորի (բաշխիչի) մեթոդը, որը երբեմն անվանում են տարանջատման (դեզագրեգացման) մեթոդ, գերշահույթի բազմակի ժամանակահատվածներ ներառող մեթոդի տարատեսակ է, որը երբեմն կիրառում են հաճախորդների հետ կապված ոչ նյութական ակտիվների գնահատման նպատակով: Դիստրիբյուտորի (բաշխիչի) մեթոդի հիմքում ընկած հայեցակարգը կայանում է նրանում, որ , առևտրային ընկերությունները, որոնց գործունեությունը ներառում է տարբեր ուղղություններ, կստանան շահույթ գործունեության յուրաքանչյուր ուղղությունից: Քանի որ դիստրիբյուտորները (բաշխիչները) սովորաբար իրականացնում են միայն հաճախորդներին արտադրանք բաշխելու հետ կապված գործառույթներ, և չեն իրականացնում մտավոր սեփականության կամ արտադրության հետ կապված գործառույթներ, դիստրիբյուտորների (բաշխիչների) շահույթի մարժաների վերաբերյալ տեղեկություններն օգտագործվում են հաճախորդի հետ կապված ոչ նյութական ակտիվին առնչվող գերշահույթը հաշվարկելու նպատակով:

55. Հաճախորդների հետ կապված ոչ նյութական ակտիվների գնահատման ընթացքում նպատակահարմար է կիրառել դիստրիբյուտորի (բաշխիչի) մեթոդը, եթե մեկ այլ ոչ նյութական ակտիվ (օրինակ՝ տեխնոլոգիա կամ ապրանքային մակնիշ) համարվում է հիմնական կամ առավել էական նշանակություն ունեցող ոչ նյութական ակտիվ և գնահատվում է գերշահույթի բազմակի ժամանակահատվածներ ներառող մեթոդի կիրառմամբ:

56. Բաշխիչի մեթոդի կիրառման հիմնական քայլերն են.

1) Գոյություն ունեցող հաճախորդների հետ հարաբերություններին առնչվող հասույթի կանխատեսում: Հարկավոր է, որ այդ կանխատեսումներում արտացոլվի գոյություն ունեցող հաճախորդներից ստացվող հասույթի ակնկալվող աճը, ինչպես նաև հաճախորդների քանակի նվազման ազդեցությունները:

2) Որոշել այն համադրելի դիստրիբյուտորները (բաշխիչները), որոնց հաճախորդների հետ հարաբերությունները նման են գնահատվող բիզնեսի՝ հաճախորդների հետ հարաբերություններին, ինչպես նաև հաշվարկել այդ դիստրիբյուտորների (բաշխիչների)շահույթի մարժաները,

3) Դիստրիբյուտորի (բաշխիչի) շահույթի մարժան կիրառել կանխատեսվող հասույթի նկատմամբ,

4) Որոշել բաշխիչ գործառույթին առնչվող ուղեկցող ակտիվները, որոնք անհրաժեշտ են կանխատեսվող հասույթը և ծախսերը ապահովելու համար: Որպես կանոն, այդպիսի բաշխիչ ուղեկցող ակտիվները ներառում են շրջանառու կապիտալը, հիմնական միջոցները և հավաքագրված աշխատուժը: Այնուամենայնիվ, դիստրիբյուտորներին (բաշխիչներին) հազվադեպ անհրաժեշտ են լինում այլ ակտիվներ, ինչպիսիք են ապրանքային մակնիշը կամ տեխնոլոգիան: Հարկավոր է, որ պահանջվող ուղեկցող ակտիվի մակարդակը ևս համապատասխանի միայն բաշխիչ գործառույթ իրականացնող մասնակիցներին:

5) Որոշել յուրաքանչյուր ուղեկցող ակտիվի եկամտաբերության համապատասխան (շահույթի) նորման , որը հիմնված է ակտիվի հետ կապված ռիսկի գնահատման վրա,

6) Միայն գնահատվող ոչ նյութական ակտիվի հետ կապված գերշահույթը ստանալու նպատակով յուրաքանչյուր կանխատեսվող ժամանակահատվածի կտրվածքով դիստրիբյուտորի (բաշխիչի) կանխատեսվող շահույթից հանել ուղեկցող ակտիվի գծով ստացվող հասույթը,

7) Գնահատվող ոչ նյութական ակտիվի համար որոշել համապատասխան դիսկոնտավորման դրույքը և հաշվարկել գերշահույթի ներկա բերված արժեքը,

8) Հաշվարկել և գնահատվող ոչ նյութական ակտիվի արժեքին ավելացնել մաշվածությունից ստացվող հարկային օգուտները, եթե դա համապտասխանում է գնահատման նպատակին:

57. **Ծախսային մոտեցում.** Ծախսային մոտեցման համաձայն ոչ նյութական ակտիվի արժեքը որոշվում է նույնական ակտիվի կամ նույնական ծառայություն մատուցելու հնարավորություն կամ նույնական օգտակարություն ունեցող ակտիվի փոխարինման ծախսի հիման վրա:

58. Ոչ նյութական ակտիվների գնահատման նպատակով ծախսային մոտեցումը կիրառելու անհրաժեշտությունը որոշելիս՝ գնահատողները պետք է հետևեն Ընդհանուր ստանդարտի 38-րդ կետի 2-րդ և 3-րդ ենթակետերով սահմանված պահանջներին:

59. Այդ պահանջների համաձայն՝ ծախսային մոտեցումը սովորաբար կիրառվում է ստորև թվարկված ոչ նյութական ակտիվների նկատմամբ.

1) Երրորդ կողմից ձեռքբերված ծրագրակազմ (ծրագրային ապահովում),

2) Սեփական ուժերով մշակված և ընկերության ներսում կիրառվող, վաճառքի ոչ ենթակա ծրագրակազմ (ծրագրային ապահովում),

3) Ներգրավված աշխատուժ:

60. Ծախսային մոտեցումը կարող է կիրառվել, երբ ոչ մի այլ մոտեցում կիրառել հնարավոր չէ. սակայն, եթե գնահատվող ակտիվը չի համապատասխանում Ընդհանուր ստանդարտի 38-րդ կետի 2-րդ և 3-րդ ենթակետերով սահմանված պահանջներին, հարկավոր է, որ նախքան ծախսային մոտեցում կիրառելը գնահատողը փորձի այլընտրանքային մեթոդ կիրառելու ընտրության հնարավորությունը:

61. Գոյություն ունի ծախսային մոտեցման երկու մեթոդ. փոխարինման ծախսի մեթոդը և վերարտադրման ծախսի մեթոդը: Սակայն, ոչ նյութական ակտիվներից շատերը չունեն ֆիզիկական էություն, որը կարելի է վերարտադրել։ Այդպիսի ակտիվների արժեքը սովորաբար արտահայտվում է նրանց գործառույթում/օգտակարությունում։ Այդպիսով, ոչ նյութական ակտիվների գնահատման ամենատարածված կիրառվող մեթոդը փոխարինման ծախսի մեթոդն է:

62. Փոխարինման ծախսի մեթոդը ենթադրում է, որ մասնակիցն ակտիվի համար չէր վճարի այն ծախսից ավելի մեծ գումար, որն անհրաժեշտ կլիներ համադրելի օգտակարություն կամ գործառութային հնարավորություններ ունեցող ակտիվով փոխարինելու համար:

63. Փոխարինման ծախսի մեթոդը կիրառելիս՝ հարկավոր է, որ գնահատողները հաշվի առնեն հետևյալը.

1) Ակտիվի օգտակարությունը փոխարինելու ուղղակի և անուղղակի ծախսերը, ներառյալ աշխատուժի, նյութերի գծով ծախսերը և վերադիր ծախսերը,

2) Այն հանգամանքը, թե արդյոք գնահատվող ոչ նյութական ակտիվը ենթակա է հնանալու: Թեև ոչ նյութական ակտվները ֆունկցիոնալ (գործառնական) մաշվածության և ֆիզիկական մաշվածության չեն ենթարկվում, դրանք կարող են ենթարկվել արտաքին կամ տնտեսական մաշվածության,

3) Այն հանգամանքը, թե արդյոք նպատակահարմար է հաշվի առնված ծախսերից բացի ներառել նաև շահույթի վերադիրը: Երրորդ կողմից ձեռքբերված ակտիվում ենթադրաբար արտացոլվում են ակտիվի ստեղծման հետ կապված երրորդի կողմի ծախսերը, ինչպես նաև ներդրման գծով հասույթ ապահովող շահույթի որոշ ձևերը: Այսպիսով, հիպոթետիկ գործարք ենթադրող արժեքի հիմքերի շրջանակում հնարավոր է՝ նպատակահարմար լինի հաշվի առնված ծախսերից բացի ներառել նաև շահույթի վերադիրը: Ինչպես նշված է ԳՄՍ 105-ում (Գնահատման մոտեցումները և մեթոդները), երրորդ կողմերի հաշվարկների վրա հիմնված ծախսերը, ինչպես հարկ է ենթադրել, արդեն իսկ արտացոլում են շահույթի վերադիրը:

4) ալընտրանքային ծախսերը ևս կարող են ներառվել։ Դրանք արտացոլում են այն ծախսերը, որոնք կապված են գնահատվող ոչ նյութական ակտիվի ստեղծման ընթացքում որոշակի ժամանակահատվածում այն օգտագործելու հնարավորության բացակայության հետ:

**V. ՈՉ ՆՅՈՒԹԱԿԱՆ ԱԿՏԻՎՆԵՐԻՆ ԱՌՆՉՎՈՂ** **ՀԱՏՈՒԿ ԴԱՏՈՂՈՒԹՅՈՒՆՆԵՐ**

64. Ստորև ներկայացված բաժիններում դիտարկվում է ոչ նյութական ակտիվների գնահատմանն առնչվող թեմաների ոչ սպառիչ ցանկը:

1) Ոչ նյութական ակտիվների համար դիսկոնտավորման դրույքներ (հատուցադրույքներ),

2) Ոչ նյութական ակտիվների տնտեսապես արդյունավետ շահագործման ժամկետներ,

3) Մաշվածությունից ստացված հարկային օգուտներ:

65. Ոչ նյութական ակտիվների համար դիսկոնտավորման դրույքներ (հատուցադրույքներ):

66. Ոչ նյութական ակտիվների համար դիսկոնտավորման դրույք ընտրելիս կարող է դժվարություններ առաջանան, քանի որ ոչ նյութական ակտիվների մասով դիսկոնտավորման դրույքների վերաբերյալ շուկայական տվյալները, որոնք կարելի է վերլուծել, հազվադեպ են: Որպես կանոն, ոչ նյութական ակտիվի համար դիսկոնտավորման դրույք ընտրելիս էական մասնագիտական դատողություն է անհրաժեշտ:

67. Հարկավոր է, որ ոչ նյութական ակտիվի համար դիսկոնտավորման դրույք ընտրելիս՝ գնահտողները գնահատվող ոչ նյութական ակտիվի հետ կապված ռիսկի գնահատում իրականացնեն և հաշվի առնեն դիտարկվող կողմնորոշիչ դիսկոնտավորման դրույքները:

68. Ոչ նյութական ակտիվի հետ կապված ռիսկը գնահատելիս՝ հարկավոր է, որ գնահատողը հաշվի առնի որոշ գործոններ, ներառյալ հետևյալը.

1) ոչ նյութական ակտիվների հետ կապված ռիսկը հաճախ նյութական ակտիվների հետ կապված ռիսկի համեմատ բարձր է,

2) եթե ոչ նյութական ակտիվը խիստ մասնագիտացված է իր ներկա (ընթացիկ) կիրառման ոլորտում, դրա հետ կապված ռիսկը կարող է ավելի մեծ լինել, քան կիրառման բազմակի նշանակություն ունեցող ակտիվների հետ կապված ռիսկը,

3) առանձին ոչ նյութական ակտիվների ռիսկի մակարդակը կարող է բարձր լինել ակտիվների խմբի (կամ բիզնենսների) ռիսկի մակարդակից,

4) ռիսկային (սովորաբար կոչվում են նաև ոչ ստանդարտ) գործառույթների իրականացման նպատակով կիրառվող ոչ նյութական ակտիվների ռիսկի մակարդակը կարող է ավելի բարձր լինել, քան ցածր ռիսկայնության կամ սովորական գործունեության տեսակների նպատակով կիրառվող ոչ նյութական ակտիվների ռիսկի մակարդակը: Օրինակ, գիտահետազոտական և փորձակոնստրուկտորական աշխատանքների մեջ կիրառվող ոչ նյութական ակտիվների ռիսկի մակարդակը կարող է ավելի բարձր լինել, քան գոյություն ունեցող արտադրանքների առաքման կամ ծառայությունների մատուցման համար կիրառվող ոչ նյութական ակտիվներինը,

5) ինչպես և այլ ներդրումների դեպքում, առավել երկար արդյունավետ շահագործման ժամկետ ունեցող ոչ նյութական ակտիվները սովորաբար դիտարկվում են որպես ռիսկի ավելի բաձր մակարդակ ունեցող ակտիվներ` այլ հավասար պայմանների դեպքում,

6) այն ոչ նյութական ակտիվների ռիսկի մակարդակը, որոնց գծով դրամական հոսքերը հեշտ գնահատելի են, ինչպես, օրինակ, չկատարված պատվերների պորտֆելի) ռիսկի մակարդակը ավելի ցածր է, քան համանման ոչ նյութական ակտիվներինը, որոնց գծով դրամական հոսքերն առավել դժվար գնահատելի են, ինչպես, օրինակ, հաճախորդների հետ հարաբերություններինը:

69. Կողմնորոշիչ դիսկոնտավորման դրույքները դիտարկվող շուկայական տվյալների կամ դիտարկվող գործարքների վրա հիմնված դրույքաչափերն են: Ստորև ներկայացված են որոշ կողմնորոշիչ դիսկոնտավորման դրույքաչափեր, որոնք գնահատողները պետք է հաշվի առնեն.

1) Ոչ ռիսկային տոկոսադրույքները, որոնց մարման ժամկետները համանման են ոչ նյութական ակտիվի արդյունավետ շահագործման ժամկետին,

2) Փոխառված կապիտալի (պարտքի) սպասարկման ծախսերը կամ փոխառված կապիտալի տոկոսադրույքները, որոնց մարման ժամկետները համանման են ոչ նյութական ակտիվի արդյունավետ շահագործման ժամկետին,

3) Սեփական կապիտալի գծով ծախսերը կամ մասնակիցների համար սեփական կապիտալի հատուցադրույքները, որոնք կապված են գնահատվող ոչ նյութական ակտիվի հետ,

4) Գնահատվող ոչ նյութական ակտիվի գծով մասնակիցների՝ կապիտալի միջին կշռված ծախսը կամ կապիտալի միջին կշռված արժեքը (ԿՄԿԾ կամ ԿՄԿԱ) կամ գնահատվող ոչ նյութական ակտիվի սեփականատեր հանդիսացող կամ այն օգտագործող ընկերության կապիտալի միջին կշռված ծախսը կամ կապիտալի միջին կշռված արժեքը (ԿՄԿԾ կամ ԿՄԿԱ),

5) վերջերս ձեռքբերված, գնահատվող ոչ նյութական ակտիվը ներառող բիզնեսի համատեքստում, հարկ է դիտարկել այդ գործաքրին վերաբերող եկամտաբերության ներքին նորման (ներդրումային հատույցը),

6) այնպիսի համատեքստում, երբ գնահատվում են բիզնեսի բոլոր ակտիվները, հարկ է, որ գնահատողը ակտիվների կշռված միջին եկամտաբերության (ԱԿՄԵ) վերլուծություն կատարի՝ ընտրված զեղչադրույքների նպատակահարմարությունը հաստատելու նպատակով: Բիզնեսի բոլոր ակտիվների գնահատման շրջանակներում հարկավոր է, որ ակտիվների միջին կշռված եկամտաբերության (ԱԿՄԵ) վերլուծություն կատարի` ընտրված դիսկոնտավորման դրույքների նպատակահարմարությունը հաստատելու նպատակով:

70. Ոչ նյութական ակտիվների տնտեսապես արդյունավետ շահագործման ժամկետները:

71. Ակտիվի տնտեսապես արդյունավետ շահագործման ժամկետը հանդիսանում է ոչ նյութական ակտիվի գնահատման կարևոր չափանիշ, հատկապես եկամտային մոտեցման կիրառման դեպքում: Այն կարող է լինել իրավական, տեխնոլոգիական, գործառութային կամ տնտեսական գործոններով սահմանափակված ժամանակահատված: Այլ ակտիվներ կարող են ունենալ արդյունավետ շահագործման անսահմնափակ ժամկետ: Ոչ նյութական ակտիվի տնտեսապես արդյունավետ շահագործման ժամկետի հասկացությունը տարբերվում է հաշվապահական հաշվառման և հարկային նպատակներով արդյունավետ շահագործման ժամկետի հասկացությունից:

72. Տնտեսապես արդյունավետ շահագործման ժամկետը գնահատելիս՝ իրավական, տեխնոլոգիական, գործառութային և տնտեսական գործոնները պետք է դիտարկվեն և առանձին և միասին: Օրինակ՝ արտոնագրով պաշտպանվող դեղագործական տեխնոլոգիայի մնացյալ իրավական շահագործման ժամկետը կարող է կազմել հինգ տարի մինչև արտոնագրի ժամկետի լրանալը, սակայն կարող է ակնկալվել, որ ավելի կատարելագործված արդյունավետությամբ մրցակից դեղամիջոցը շուկա հասնի երեք տարուց: Սա կարող է հանգեցնել նրան, որ արտոնագրի տնտեսապես արդյունավետ ժամկետը կազմի միայն երեք տարի: Եվ ընդհակառակը, տեխնոլոգիայի ակնկալվող տնտեսապես արդյունավետ շահագործման ժամկետը կարող է գերազանցել արտոնագրի գործողության ժամկետը, եթե տեխնոլոգիայի հետ կապված «նոու-հաուն» արժեքավոր լինի չպատենտավորված դեղամիջոցի արտադրությունում արտոնագրի գործողության ժամկետը լրանալուց հետո:

73. Հարկավոր է, որ ոչ նյութական ակտիվի տնտեսապես արդյունավետ շահագործման ժամկետը հաշվարկելիս՝ գնահատողը հաշվի առնի նաև դրա օգտագործման կամ փոխարինման բնույթը: Որոշ ոչ նյութական ակտիվներ կարող են շատ արագ փոխարինվել, երբ հասանելի է դառնում մի նոր, ավելի որակյալ կամ ավելի էժան այլընտրանք, իսկ մյուսները կարող են փոխարինվել աստիճանաբար, ժամանակի ընթացքում, ինչպես, օրինակ, երբ ծրագրակազմ մշակողն ամեն տարի թողարկում է ծրագրակազմի նոր տարբերակը, սակայն յուրաքանչյուր թարմացման ժամանակ փոխարինում է գոյություն ունեցող ծածկագրի միայն մի մասը:

74. Ինչ վերաբերում է հաճախորդների հետ կապված ոչ նյութական ակտիվներին, դրանց քանակի բնական նվազման գործակիցը, ինչպես նաև հաճախորդների հետ կապված ոչ նյութական ակտիվների գնահատման նպատակով կիրառվող դրամական հոսքերը տնտեսապես արդյունավետ շահագործման ժամկետի գնահատման կարևոր գործոններ են: Ոչ նյութական ակտիվների գնահատման նպատակով հաշվի առնվող բնական նվազման գործակիցը հաճախորդների ապագա կորստի հետ կապված ակնկալիքների քանակական գնահատումն է: Թեև այդպիսի գնահատականը կանխատեսումային է, բնական նվազման գործակցի հաշվարկը հաճախ հիմնված է դրա ժամանակագրական տվյալների վրա:

75. Բնական նվազման ժամանակագրական տվյալները հաշվարկելու և կիրառելու մի քանի եղանակ գոյություն ունի.

1) Եթե հաճախորդի կորուստը կախված է չէ հարաբերությունների տևողությունից, ապա կարելի է հիմնվել հաճախորդի հետ հարաբերությունների ողջ ժամանակահատվածի կտրվածքով կորուստների հաստատուն նորմայի վրա (նախորդ տարվա մնացորդի տոկոսային արտահայտությամբ),

2) Եթե հաճախորդի կորուստը կախված է նրա հետ հարաբերությունների տևողությունից, ապա հաճախորդի հետ հարաբերությունների ողջ ժամանակահատվածի կտրվածքով կարող է կիրառվել կորստի փոփոխական նորմա: Այդ դեպքում սովորաբար նոր հաճախորդների կորուստ առավել հաճախ է տեղի ունենում՝ համեմատած հին հաճախորդների հետ, որոնց հետ առավել ամուր հարաբերություններ են կառուցված:

3) Բնական նվազման գործակիցը կարելի է հաշվել, ըստ անհրաժեշտության, կամ հասույթի ցուցանիշների հիման վրա, կամ հաճախորդների քանակի հիման վրա՝ ելնելով հաճախորդների խմբիբնութագրերից ,

4) Կարող է՝ անհրաժեշտ լինի հաճախորդներին բաժանել ենթախմբերի: Օրինակ՝ դիստրիբյուտորներին (բաշխիչներին) և մանրավճառներին արտադրանք վաճառող ընկերությունը յուրաքանչյուր ենթախմբի դեպքում կարող է առնչվել բնական նվազման տարբեր նորմաների: Հաճախորդները կարող են նաև բաժանվել ենթախմբերի այլ գործոնների հիման վրա՝ ըստ աշխարհագրական տվյալների, հաճախորդի մեծության (չափի) և ձեռքբերվող արտադրանքի կամ ծառայության տեսակի:

5) Բնական նվազման գործակցի չափման նպատակով կիրառվող ժամանակահատվածը կարող է տարբեր լինել՝ կախված հանգամանքներից: Օրինակ՝ առևտրային ձեռնարկության համար, որն ունի ամենամսյա բաժանորդներ, կոնկրետ հաճախորդից մեկ ամիս հասույթ չստանալը կնշանակի այդ հաճախորդի կորուստ: Ընդհակառակը, առավել խոշոր արտադրանք թողարկող ձեռնարկության դեպքում հաճախորդի կորուստ կարող է դիտարկվել այն դեպքը, երբ մեկ տարի կամ ավելի այդ հաճախորդին վաճառք չի իրականացվել:

76. Բնական նվազման ցանկացած գործոնի կիրառումը պետք է համապատասխանի նրա չափման եղանակին: Կանխատեսման առաջին տարվա ընթացքում (և հետևաբար բոլոր հաջորդ տարիների ընթացքում) բնական նվազման գործոնի ճիշտ կիրառումը պետք է համապատասխանի հաշվարկի ձևին:

1) Եթե բնական նվազման մակարդակը հաշվարկվում է՝ հիմնվելով ժամանակահատվածի (սովորաբար մեկ տարի) սկզբին հաճախորդների քանակի և դրա վերջին հաճախորդների քանակի համեմատության վրա, ապա բնական նվազման գործակիցը հարկավոր է կիրառել՝ օգտագործելով «ժամանակահատվածի մեջտեղում» պայմանականությունը կանխատեսվող առաջին տարվա համար (քանի որ, սովորաբար համարվում է, որ հաճախորդների կորուստ տեղի է ունենում տարվա ողջ ընթացքում): Օրինակ՝ եթե բնական նվազման մակարդակը չափվում է՝ հիմնվելով տարվա սկզբին հաճախորդների քանակի (100) և տարվա վերջին նրանց քանակի (90) համեմատության վրա, ապա այդ ընկերության հաճախորդների միջին քանակը տարվա ընթացքում եղել է 95՝ ենթադրելով, որ հաճախորդների կորուստ տեղի է ունեցել տարվա ողջ ընթացքում համաչափ: Թեև բնական նվազման գործակիցը կարող է ներկայացվել 10%-ի չափով, հարկավոր է առաջին տարում հիմնվել այդ ցուցանիշի միայն կեսի վրա:

2) Եթե բնական նվազման մակարդակը չափվում է հասույթի կամ հաճախորդների քանակի տարեկան ցուցանիշների վերլուծության միջոցով, ապա, որպես կանոն, արդյունքում ստացված բնական նվազման գործակիցը հարկավոր է կիրառել առանց ժամանակահատվածի մեջտեղում ճշգրտումներ կատարելու: Օրինակ՝ եթե բնական նվազման մակարդակը չափվում է՝ համեմատելով առաջին տարում հասույթ ապահոված հաճախորդների քանակը (100) երկրորդ տարվա ընթացքում հասույթ ապահոված այդ նույն հաճախորդների քանակի հետ (90), բնական նվազման գործակիցը տարբեր կլինի, չնայած նորման կարող է կրկին նկարագրվել որպես 10%:

77. Հասույթի վրա հիմնված բնական նվազման նորման կարող է ներառել գոյություն ունեցող հաճախորդներից ստացվող եկամուտների աճը, եթե միայն համապատասխան ճշգրտումներ չեն կատարվել: Սովորաբար լավագույն գործելակարգը ենթադրում է աճը և բնական նվազման մակարդակը առանձին չափելու և առանձին կիրառելու նպատակով ճշգրտումների կատարումը:

78. Գնահատողների լավագույն գործելակարգը նաև ենթադրում է կիրառվող մոդելում հասույթի ժամանակագրական ցուցանիշների գրանցումը՝ ստուգելու նպատակով, թե այն որքանով ճշգրիտ է հաջորդող տարիներում [ռետրոսպեկտիվ ժամանակահատվածի] առկա հաճախորդներից ստացվող փաստացի հասույթի կանխատեսումներ կատարում: Եթե ապագա բնական նվազման նորման ճիշտ է հաշվարկվել և կիրառվել, ապա մոդելը բավականին ճշգրիտ կլինի: Օրինակ, եթե ապագա բնական նվազման հաշվարկը կատարվել է բնական նվազման ռետրոսպեկտիվ ցուցանիշների հիման վրա, որոնք նկատվել են 20X0-20X5 տարիների ընթացքում, հարկավոր է, որ գնահատողը 20X0 տարվա ընթացքում հաճախորդներից ստացված հասույթի ցուցանիշները գրանցի մոդելում և ստուգի, թե արդյոք այն ճշգրիտ կերպով կանխատեսում է առկա հաճախորդներից 20X1, 20X2 և հետագա տարիների ընթացքում ստացվող հասույթը:

79. **Մաշվածությունից հարկային օգուտներ (ՄՀՕ).** Ոչ նյութական ակտիվները կարող են հարկային նպատակներով մաշվածքագրվել՝ նվազեցնելով հարկ վճարողի հարկային բեռը և արդյունավետ կերպով ավելացնելով դրամական հոսքերը: Գնահատման նպատակից և կիրառվող գնահատման մեթոդից կախված՝ հնարավոր է՝ նպատակահարմար լինի ՄՀՕ-ի արժեքը ներառել ոչ նյութական ակտիվի արժեքում:

1) Ոչ նյութական ակտիվի նկատմամբ համեմատական կամ ծախսային մոտեցում կիառելու դեպքում ակտիվի ստեղծման կամ ձեռքբերման համար վճարված գինը արդեն իսկ կարտացոլի ակտիվի մաշվածքագրման հնարավորությունը: Սակայն եկամտային մոտեցում կիրառելու դեպքում ՄՀՕ-ն անհրաժեշտության դեպքում պետք է բացահայտորեն հաշվարկել և ներառել:

2) Գնահատման որոշ նպատակների համար, ինչպիսիք են ֆինանսական հաշվետվությունները, գնահատման համապատասխան արժեքը ենթադրում է գնահատվող ոչ նյութական ակտիվի հիպոթետիկ վաճառք: Որպես կանոն, այդ նպատակների համար հարկավոր է ներառել ՄՀՕ-ն, եթե կիրառվում է եկամտային մոտեցումը, քանի որ այդ դեպքում սովորական մասնակիցը կարող է մաշվածքագրել ոչ նյութական ակտիվը, որը ձեռք է բերվել այդպիսի հիպոթետիկ գործարքում: Գնահատման այլ նպատակների դեպքում ենթադրյալ գործարքը կարող է վերաբերել բիզնեսի կամ ակտիվների խմբի: Արժեքի այդպիսի հիմքերի դեպքում հնարավոր է՝ նպատակահարմար լինի ներառել ՄՀՕ-ն, միայն եթե գործարքը կհանգեցնի ոչ նյութական ակտիվների արժեքի գերագնահատմանը:

3) Գործնականում գոյություն ունի որոշակի տարբերություն, որը վերաբերում է ՄՀՕ-ն հաշվարկելիս կիրառվող համապատասխան դիսկոնտավորման դրույքն ըտնրելուն: Գնահատողները կարող են օգտագործել ստորև նշվածներից ցանկացածը.

ա) դիսկոնտավորման դրույք, որը համապատասխանում է գնահատվող ակտիվն օգտագործող բիզնեսին, ինչպես, օրինակ, կապիտալի ծախսի կշռված միջինը: Այս տեսակետը կիսողները կարծում են, որ քանի որ մաշվածությունը կարելի է կիրառել բիզնեսի գործունեության ցանկացած ուղղությունից ստացված եկամտահարկի կրճատման նպատակով, ապա հարկավոր է կիրառել ամբողջ բիզնեսին համապատասխանող դիսկոնտավորման դրույք:

բ) դիսկոնտավորման դրույք, որը համապատասխանում է գնահատվող ակտիվին (այսինքն՝դիսկոնտավորման դրույքը, որը կիրառվել է ակտիվի գնահատման նպատակով): Այս տեսակետի կողմնակիցները կարծում են, որ գնահատումն իրականացնելիս չպետք է ենթադրել, որ գնահատվող ակտիվի սեփականատերը այդ ակտիվից առանձին գործառնություններ և եկամուտ ունի, և որ ՄՀՕ-ի հաշվարկում կիրառված դիսկոնտավորման դրույքը պետք է լինի նույնը, ինչ տվյալ ակտիվի գնահատման ընթացքում կիրառվածը: